23. schôdza NR SR - 9.deň - A. dopoludnia
Dátum: 2024-12-06
Poslanec: Jakab, Július (SLOVENSKO)
Druh vystúpenia: Vystúpenie v rozprave

106. Ďakujem pekne za slovo. Trošku ťažšie sa mi hovorí, takže sa ospravedlňujem dopredu. Súčasná vláda argumentuje o rozvrátených financiách z predchádzajúcich vlád, že ich takto zdedila. Tento argument používajú často, aj súčasný pán predsedajúci, som ho počul v diskusnej relácii hovoriť, že o nejakých 20 miliardách, že minula predchádzajúca vláda a tak ďalej. Pritom ja som ten argument už dávno vyvrátil, pokiaľ sa bavíme o čistom dlhu, lebo čistý dlh je ten, ktorý v skutočnosti vlády vytvárajú. Tak vláda Igora Matoviča vytvorila čistý dlh na úrovni 12 mld. eur. Teda z počiatočných 40 mld. eur, ktoré zdedila na začiatku roku 2020, po, a teda na konci roku 2022 odovzdala dlh 52 mld. eur, čiže čistý dlh navýšený o 12 mld. eur. A súčasná vláda, ktorá momentálne je pri moci, aj v súčasnom rozpočte, ktorý bol schválený, plánuje zvýšiť čistý dlh za svoje funkčné obdobie o 30 mld. eur, čo je teda 2,5-násobne viac, ako je tá výhovorka na Igora Matoviča. Igor Matovič ale čelil obrovským krízam, ktoré na Slovensku nemali obdoby nielen vo svojej veľkosti, ale aj vo svojej, by som povedal že častosti, alebo v tom, ako sa po sebe vlastne vyskytli. Či pandémia, ale aj teda vojna na Ukrajine, ktorá spustila či inflačnú krízu, alebo energetickú krízu. A toto vyústilo v obrovskom, do obrovského tlaku na obyvateľov, ktorý bolo treba riešiť. Či v kurzarbeite, keď išli miliardy eur vlastne zamestnávateľom, aby nevyhadzovali ľudí, aby ľudia dostávali výplaty, aj keď boli doma počas covidu, alebo živnostníkom, aby dostávali peniaze, keď mali pokles tržieb, aby to bolo vykompenzované, alebo aj podpore obyvateľstva, či už vo zvyšovaní platov napríklad učiteľom alebo zdravotníckemu personálu, napríklad lekári nemali nikdy tak zvýšené platy, ako mali práve počas týchto krízových rokov, ale aj v iných aspektoch, ktoré pomáhali obyvateľstvu prekonať tieto ťažké krízy. A keď sa pozrieme len na opatrenia, ktoré boli prijaté predchádzajúcou vládou, tak pozrime sa napríklad na ten prídavok na dieťa. Prídavok na dieťa bol roky rokúce v podstate na rovnakej úrovni, takmer sa nehýbal, aj keď ekonomika bola v dobrej kondícii. Tak v roku 2019 bol prídavok na dieťa vo výške 24 eur aj 94 centov. Zaokrúhlime na 25 eur. A toto počas tých najťažších rokov bolo možné zvýšiť na Slovensku o 141 %, a teda všetky deti a teda rodičia detí dostávali prídavok na dieťa nie 25 eur, ale 60 eur na dieťa. Daňový bonus. Daňový bonus bol roky rokúce na úrovni približne 22 eur. V roku 2019 na úrovni 22 eur aj 17 centov. A tento daňový bonus počas tých najťažších rokov bolo možné zdvihnúť a na základe iniciatívy Igora Matoviča bol tento príspevok, daňový bonus na dieťa, zvýšený o 531 % na úroveň 140 eur na dieťa. Teda z 22 eur 17 centov na 140 eur na dieťa. A poďme si povedať aj iné benefity, ktoré boli. Tehotenský príspevok bol nula a vystúpil až na 370 eur mesačne práve v tých mesiacoch, v ktorých ženy nič nedostávali. Rodičovský príspevok z 270, resp. 370 išiel na 345, resp. 473 eur. Priemerný dôchodok, bol najvyšší rast v histórii, keď sa bavíme aj o tých dôchodcoch a mnoho z nich aj hovorí, prijalo ten argument o rozvrátených financiách. Tak dôchodcovia podľa mňa musia vedieť, že priemerný dôchodok, lebo to cítia vo svojich peňaženkách, priemerný dôchodok stúpol zo 460 na 637 eur v roku 2013. Teraz hovorím údaje za rok 2013 (správne "2023", pozn. red). Že bol prijatý rodičovský dôchodok, ktorý dovtedy neexistoval, ale vláda počas najťažších krízových rokov ho bola schopná prijať a bol v priemere na úrovni 306 eur na jedného dôchodcu. Trinásty dôchodok, 300 mil. eur išlo naň. Trinásty dôchodok neexistoval. Súčasná vláda ho len sľubovala roky rokúce, ale neexistoval. Odškodnenie matiek, to už ani nehovorím, za to že bol nespravodlivý systém a vláda sa mu nevenovala, tam išlo 430 mil. eur napríklad. Opatrovateľský príspevok pre dôchodcu, z 215 zvýšený na 427 eur. Príspevok ťažko zdravotne postihnutým osobám na auto alebo na úpravu bytu sa v podstate zdvojnásobil, zo 6 639 eur na 13 277 eur. Minimálna mzda išla z 520 na 700 eur. O miliardách, ktoré išli na kurzarbeit, som už hovoril. Ale bol vyplácaný napríklad aj stabilizačný príspevok. Marek Krajčí vie. Stabilizačný príspevok v zdravotníctve, 5 000 eur bol vyplácaný. Alebo zvýšenie platov lekárov som už spomínal, ale celkové zvýšenie platov zdravotníckeho personálu bolo 21%. Učiteľom bol navýšený plat o 27 %. Čiže najťažšie roky, 12 mld. eur to stálo v deficitoch a vo zvýšení čistého dlhu, ale o všetky skupiny obyvateľstva bolo postarané tak ako nikdy predtým. A tieto roky 2020, 2021, 2022 patrili súhrnne, teda vtedy, keď bol Igor Matovič buď premiérom, alebo ministrom financií, patrili súhrnne k rokom, kedy prvýkrát nejaká vláda na Slovensku hospodárila lepšie ako priemer krajín Európskej únie, ako priemer krajín eurozóny. To sa súčasnej vláde nepodarí nikdy. Ani sa jej to nikdy nepodarilo, ani jej o to nikdy nešlo. Nikdy nechceli hospodáriť dobre. To som už povedal v úvode na tom príklade zvýšenia čistého dlhu. Vyhovárajú sa na Matoviča, ktorý zvýšil čistý dlh o 12 mld., a tuná som vám vymenoval všetko, čo za to bol schopný spraviť, a oni idú zvýšiť čistý dlh o 30 mld. a nie sú za to schopní spraviť nič a tieto všetky výhody, ktoré som vám menoval, postupne tým ľuďom berú. A to je rozdiel v predchádzajúcej a súčasnej vláde. Že súčasná vláda si postavila svoju kampaň na zlých veciach, ktoré sa vo svete udiali, na to, aby sa znova dostali k moci, aby zabezpečili seba, aby zabezpečili svojich kamarátov. To sú napríklad tie amnestie, o ktorých sa bavíme. A keď sa znova vrátim k tým deťom, o ktorých sa bavíme teraz, tak ja som tu minule počul ministra práce Erika Tomáša, ktorý rozprával, že Slovensko čelí najnižšej pôrodnosti v histórii. No tak bodaj by nečelilo najnižšej pôrodnosti v histórii, keď tí rodičia vidia, že 200 eur na dieťa už neplatí, že súčasná vláda to zruší, ale že na seba tá vláda nezabudla, že sebe platy o 5-tisíc eur zvýšili. Že amnestie sa tu udeľujú mirnix-dirnix, že tá kriminalita sa zvyšuje. A to si povedzme, že sa zvyšuje. Ja som napríklad čítal dneska článok o tom, ako podvodníci pripravili o 33 mil. eur ľudí, lebo sa vydávali za nejakú investičnú firmu, ale proste nakoniec to bola Ponziho schéma, všetkých ľudí pripravili o peniaze. Čo tým ľuďom hrozí? No podľa starých trestných sadzieb im hrozilo väzenie až do 20 rokov. Podľa nových trestných sadzieb im hrozí podmienka. No tak mi povedzte, že to nie je vytvorenie kriminálneho prostredia tým, čo ste prijali, súčasná vláda, keď niekto môže si zobrať od ľudí, podviesť ich o 30 mil. za to, že sa vydáva za nejakého obchodníka s cennými papiermi. Naláka ľudí. Súčasný systém nič s tým nespraví, pretože NAKA to síce vyšetrovala, ale Šutaj Eštok ju zrušil, a tým ľuďom, ktorí to zapríčinili, tak hrozí v podstate podmienka. Tuná keď ste prijímali tie amnestie a zmenu Trestného zákona, tak hovorili nielen ja, ale mnohí poslanci, že vy spravíte takú vec, že na Slovensku sa začne oplatiť kradnúť. No tak tento prípad, čo ja hovorím, tak aj vyzerá. A keď sa bavíme o deťoch, že teda tá pôrodnosť klesá, tak jedna vec je demografia, okej, ale druhá vec je, že tí mladí ľudia nechcú do takéhoto prostredia privádzať deti. A práve kvôli tomu predchádzajúca vláda nielenže rozviazala ruky vyšetrovateľom, ale aj sa starala o to, aby tie rodiny mali z čoho žiť. To sú všetky tie výhody, ktoré som čítal, že dostali. Alebo aby na základe tých príspevkov, daňových bonusov, zvýšeného rodinného prídavku alebo teda aj daňového bonusu, tých 200 eur na dieťa dokopy, aby rodiny vedeli lepšie a pružnejšie zvládať krízy. A ono sa to aj podarilo. V roku 2022 a v roku 2023, keď si pozriete rozdielny graf toho, ako rodiny dokázali súperiť s krízami a ako dokázali súperiť aj s infláciou, ktorú nezapríčinila predchádzajúca vláda, to vie každý, kto sleduje normálne svet. Inflačná kríza vznikla na základe toho, že Rusko napadlo Ukrajinu. Rusko, kam aj vy, pán podpredseda, sa asi chystáte, tak im to, prosím vás, povedzte, že by mohli sa vykašľať na to cudzie územie, ktoré im nepatrí, a mohli by sa naspäť vrátiť do Ruska a nechať Ukrajinu na pokoji. A kvôli tomu, že Rusko napadlo Ukrajinu, tak, samozrejme, Ukrajina ako jeden z najväčších vývozcov obilia na svete, tak utrpel trh s agrokomoditami, ale aj s energiami. A na základe toho vlastne vznikla inflačná kríza, na základe toho aj zdražovali potraviny. A 200 eur na dieťa pomohlo rodinám úspešne prekonať toto obdobie. A nehovorím to ja, ale hovorí to Rada pre rozpočtovú zodpovednosť. A Rada pre rozpočtovú zodpovednosť vypracovala celkovú analýzu, myslím, že to bolo ešte na začiatku tohto roka. Je po anglicky, ale v pohode ju nájdete na strane Rady pre rozpočtovú zodpovednosť a keď si pozriete tabuľku č. 12, tak tam je rozdiel v kúpnej sile rodín medzi rokom 2002 a 2023, je tam započítaný inflačný efekt a je tam započítaný aj ten príjem, ktorý mali tieto rodiny zo štátu. Tak ja by som vám rád k tomu niečo povedal. Aj keď bola inflačná kríza, aj keď zdražovali napríklad aj tie potraviny, ale aj energie, tak tieto rodiny vďaka príspevku, ktorý mali od štátu, ktorý ste im teraz zobrali a za ktorý my tu bojujeme, tak napríklad jednorodičovská rodina s jedným dieťaťom, čiže dajme tomu slobodná matka s jedným dieťaťom, jej stúpla kúpyschopnosť o 17 %. To znamená, že nielen že neschudobnela kvôli tej inflačnej kríze, neschudobnela, práve naopak, sa jej zvýšila kúpyschopnosť o 16 %. Mala sa lepšie. Slobodná matka s dvomi deťmi, jednorodičovská rodina s dvomi deťmi, zvýšila sa jej kúpyschopnosť o 21 %. To znamená, že naozaj sa tým ľuďom polepšilo. To bolo aj teraz, keď ste schvaľovali ten konsolidačný balík, že idete ľudí teda, im zobrať 4,2 mld., tak tuná bola jedna matka s dvomi deťmi, slobodná matka s dvomi deťmi tuná bola pred Národnou radou, hovorila, o koľko peňazí príde kvôli tomu, čo ste schválili. Pretože takejto matke stúpla kúpyschopnosť o 21 %. Zaslúži si to? Zaslúži si to. Je sama a vychováva dve deti. A teraz si povedzme napríklad, tých rodín asi nie je veľa, ale jednorodičovská rodina s tromi a viac deťmi. Tak to takú rodinu naozaj inflačná kríza zasiahne. Naozaj to, čo sa dialo, zasiahne takúto rodinu. Ale jednorodičovská rodina s tromi a viac deťmi podľa Rady pre rozpočtovú zodpovednosť, jej stúpla napriek tomu, čo sa tu dialo, stúpla kúpyschopnosť o 26 %. To znamená, že o štvrtinu viac mohli si kúpiť tých topánok alebo mohli zaplatiť krúžky, alebo mohli ísť na nejaký výlet. Práve vďaka tomuto príspevku, ktorý vy rušíte a za ktorý my bojujeme, aby zostal. Pretože to nie je výhovorka, že nejaká konsolidácia musela byť. To som vám už vyvrátil. Žiadna konsolidácia byť nemusela, lebo financie rozvrátené neboli. Keď si pozriete, aký vytvárate deficit, vytvárate ho väčší ako Matovič. Vy vyberáte 4,2 mld. eur ročne od ľudí, ale pri tom vytvárate väčší deficit ako Matovič. To znamená, že vy normálne že utrácate ďaleko viac, ale pritom ste ľuďom zobrali 4,2 mld. Tak to mi proste akoby rozum neberie, že kde ste ich potom dali, hej. Ale to je debata na rozpočet, že ste ich proste rozflákali po tých ministerstvách a po tých armádnych zákazkách a neviem čo všetko. Súkromné tryskáče. A ja vám hovorím, že tým, že ste zobrali tým rodinám tie peniaze, tak tie rodiny akože zásadne utrpia. Keď sa bavíme o pároch, Rada pre rozpočtovú zodpovednosť hovorí, že keď je to dvojrodičová rodina, čiže matka, otec a jedno dieťa, napriek inflačnej kríze im stúpla kúpyschopnosť o 13 %, keď majú dve deti... (Prerušenie vystúpenia predsedajúcim.)